Det Økonomiske og Sociale Udvalgs udtalelse om »Meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget om EU-handlingsplan: Satellitkommunikation i Informationssamfundet« (97/C 355/03)

Kommissionen besluttede den 17. marts 1997 under henvisning til EF-traktatens artikel 198 at anmode om Det Økonomiske og Sociale Udvalgs udtalelse om den ovennævnte meddelelse.

Det forberedende arbejde henvistes til ØSU's Sektion for Industri, Handel, Håndværk og Tjenesteydelser der udpegede Michael Mobbs til ordfører. Sektionen vedtog sin udtalelse den 16. juli 1997.

Det Økonomiske og Sociale Udvalg vedtog på sin 348. plenarforsamling af 1. og 2. oktober 1997, mødet den 1. oktober 1997, med 80 stemmer for og en stemme imod følgende udtalelse.

1. Indledning

1.1. Den europæiske satellitkommunikationsindustri er nødt til at føre en mere proaktiv og sammenhængende politik og styrke sin position som leverandør af globale tjenesteydelser og applikationer inden for satellitkommunikation.

1.2. I informationssamfundet stilles nye krav om højkapacitetsforbindelser og solide infrastrukturer. Satellitinfrastrukturer bliver i stigende grad brugt til at opfylde centrale brugerkrav som fx personlig mobilitet og adgang til et fremtidigt bredbåndsbaseret Internet med høj kapacitet. Globale satellitinfrastrukturer er således i færd med at blive et afgørende element i verdensøkonomien. Derfor er det af stor økonomisk og politisk betydning at have en stærk og sammenhængende satellitkommunikationsindustri og -tjenestesektor.

1.3. Amerikansk anførte initiativer inden for satellitkommunikationssystemer med global dækning, især satellitbaseret personkommunikation (S-PCS) og avancerede satellitbaserede bredbåndsmultimediesystemer er i dag klart på vej frem: Hvis Europa ikke reagerer med en koordineret indsats, er der stor risiko for at man bliver afskåret fra at udnytte mulighederne i de mest lovende markedssegmenter (tjenesteydelser og udstyr).

1.4. På grund af den stærke teknologiske udvikling, deregulering og voksende konvergens mellem radio- og tv-sprednings- og telekommunikationssektorerne er det af strategisk og kommerciel betydning for Europa at udvikle satellitkommunikation.

1.5. Kommissionen giver i sin meddelelse udtryk for det synspunkt at Europa for øjeblikket ikke er godt rustet til at spille en vigtig rolle i denne sektor. Der er ikke anden støtte for dette synspunkt end via fodnote 4 som henviser til slutrapporten fra det Rådgivende Udvalg for Industriel Forskning og Udvikling (IRDAC), arbejdsgruppen vedrørende satellitter, oktober 1996. Denne rapport indeholder nogle meget rammende bemærkninger om den aktuelle situation hvoraf visse er vigtige at tage til efterretning.

1.5.1. Emnet for arbejdsgruppens rapport er satellitkommunikation (og satellitnavigation), to områder som dels forbindes med hastigt voksende markeder, dels med den europæiske satellitindustris foruroligende position. Ét eksempel: Skønt den europæiske industri besidder en teknologisk basis der på mange områder svarer til USA's, mangler industrien en kritisk masse sammenlignet med de vigtigste amerikanske konkurrenter.

1.5.2. EU-medlemsstaternes offentlige udgifter falder og er ved at nå et punkt hvor det er vanskeligt at tilvejebringe den nødvendige F& U-basis for kommunikationssatellitindustrien. Samtidig er der blevet iværksat en strømlining af kommunikationssatellitindustrien for at modstå den hårde konkurrence fra de store amerikanske virksomheder. Denne strømlining synes at have en negativ indvirkning på regeringernes støtte til deres »nationale mestre« som er i færd med at forsvinde.

1.5.3. Den hastige fremkomst af nye satellitkommunikationsapplikationer (personlig mobilkommunikation, interaktive multimedietjenesteydelser, luftbåren kommunikation, digital TV-, video- eller radiospredning, meddelelsessystemer og dataindsamling) skaber et hårdt konkurrenceklima i markedsleddene »satellitter . jordstationer . tjenesteydelser« som kræver drastiske produktivitetsforbedringer og frembyder nye udfordringer for forskningen og teknologiudviklingen.

1.5.4. Det er af strategisk økonomisk betydning for den europæiske satellitindustri at opnå en rimelig andel af det fremtidige satellitmarked da (a) europæiske virksomheder dermed vil få tidlig adgang til fremtidens markeder og (b) fordi fraværet af europæiske virksomheder vil føre til et de facto amerikansk monopol i denne sektor.

1.5.5. USA's satellitindustri er i dag langt den stærkeste i verden, hvilket skyldes at USA's regering og erhvervsliv samarbejder målrettet om en industripolitik der tilsigter at opnå dominans på verdensmarkedet. Noget tilsvarende findes ikke på EU-plan.

1.6. Kommissionens meddelelse »EU-handlingsplan: Satellitkommunikation i Informationssamfundet« er foranlediget af forskellige rapporter og møder i løbet af det sidste års tid samt aktuelle vurderinger af den nuværende situation som alle konstaterer at der er brug for en konstruktiv europæisk politik for at løse denne uholdbare situation.

2. Kommissionens meddelelse

2.1. Kommissionens forslag til handlingsplan argumenterer for en mere proaktiv og sammenhængende europæisk politik på satellittelekommunikationsområdet ud fra den vurdering at Europa er langt bagud (for USA) hvad angår teknologi og lovgivningsmæssige rammer.

2.2. De innovative satellitkommunikationssystemer og avancerede satellitbaserede bredbåndssystemer forventes i løbet af de kommende 10 år at generere indtægter i de forskellige markedssegmenter (satellitter, terminaler og tjenesteydelser) på 400 mia. US$.

2.3. Handlingsplanens målsætninger (Afsnit 2) redegør for en række foranstaltninger til at fuldføre det indre marked, styrke Europas industrielle og politiske position internationalt og fremme forsknings- og udviklingstiltag. Meddelelsen fokuserer på tre hovedområder med 16 særlige initiativer der er opdelt under følgende hovedoverskrifter.

2.3.1. Fuldførelse af det indre marked for satellitkommunikation (Afsnit 3)

- udpegning af de resterende barrierer for det indre marked,

- vurdering af effektiviteten og rettigheden i CEPT's () tiltag og procedurer,

- undersøgelse af effektiviteten og rettidigheden i den europæiske standardiseringsindsats, og -undersøgelse af de internationale satellitorganisationers () fremtidige rolle.

2.3.2. Styrkelse af Europas position i internationale fora (Afsnit 4)

- forbedret markedsadgang,

- adgang til banepositioner og frekvenser og

- styrkelse af industriens position på de internationale markeder.

2.3.3. Styrkelse af EU's F& U-aktiviteter, herunder applikationsudvikling (Afsnit 5)

2.4. Konklusion (Afsnit 6) der indeholder en tidsplan for de foreslåede initiativer hvoraf hovedparten bør være gennemført inden 1998.

3. Generelle bemærkninger

3.1. ØSU deler Kommissionens bekymring for at EU tilsyneladende halter bagud hvad angår satellitkommunikationstjenesteydelser. Dette skyldes delvist at EU endnu ikke har udviklet en fælles politik på forsvars- og rumfartsområdet hvilket har negative kommercielle virkninger i satellitkommunikationssektoren som rapporten fra IRDAC konstaterer (se punkt 1.5.5).

3.2. ØSU mener dog at Kommissionen bør gøre det til sin hovedmålsætning at skærpe indsatsen for at

i) sikre en fuldstændig gennemførelse af al eksisterende EU-lovgivning på områder der er omfattet af Kommissionens forslag, og undersøge barriererne for det indre marked,

ii) sikre overensstemmelse med internationale handelsaftaler og bestemmelser i forbindelse med satellitkommunikation og styrke EU's position i internationale fora,

iii)

forbedre og samordne F& U-aktiviteter og applikationsudvikling i nært samråd med ESA ().

3.3. I sin udtalelse om satellitbaserede personkommunikationstjenester (KOM(95) 529) () udtrykte ØSU bekymring for at Kommissionen engagerer sig for kraftigt i internationale organisationer såsom ITU (), CEPT og de internationale satellitorganisationer. ØSU er modstander af dobbelt arbejde i denne sektor. ØSU er imidlertid enig i at Kommissionen bør styrke EU's samarbejde og koordination med og inden for de internationale organisationer på satellitkommunikationsområdet.

3.4. Skønt ØSU er tilfreds med forventningerne til de næste ti års indtægter (punkt 2.2), beklages det at Kommissionen ikke mener sig i stand til at vurdere hvilken virkning dette vil have på markedet, virksomhederne og beskæftigelsen. Da alle former for telekommunikation er del af et ekspanderende marked, mener ØSU at Kommissionen bør undersøge og vejlede om hvordan og i hvilken udstrækning dette kan opveje virkningerne på de markeder og sektorer der er i tilbagegang.

4. Særlige bemærkninger

4.1. ØSU er enig med Kommissionen i, at der er brug for initiativer hvis de grænseoverskridende satellitteknologier (tjenesteydelser og applikationer) der i EU befinder sig på et væsentligt lavere niveau end i noget andet industrialiseret land, skal opnå en større markedsindtrængen. Det lavere niveau skyldes:

- en række medlemsstaters modvilje mod en fuldstændig gennemførelse af de relevante direktiver, især over satellitjordstationsudstyr 93/97/EØF og satellitkommunikation 94/46/EF;

- utilstrækkelig harmonisering og manglende samordning af medlemsstaternes godkendelsesprocedurer ().

4.2. Vedr. punkt A1: ØSU støtter helt og holdent Kommissionens forslag om at skærpe indsatsen for at sikre en fuldstændig gennemførelse af al EU-lovgivning angående satellitkommunikation.

4.3. Vedr. punkt A2: Opfordringen til industrien om at udpege forskriftsmæssige barrierer der står i vejen for indførelse af satellitkommunikationssystemer og -tjenesteydelser, er et prisværdigt tiltag. Der må træffes relevante forskriftsmæssige foranstaltninger hvor dette er nødvendigt, for at fjerne udpegede barrierer. Kommissionens rapporter om effektiviteten i de allerede iværksatte foranstaltninger er bestemt uundværlige i forbindelse med udpegningen af foranstaltninger der er ineffektive og som har blokeret for markedsadgang.

4.4. Vedr. punkt A3: CEPT er nødt til at fremskynde sit arbejde med at harmonisere godkendelsesvilkår og anvendelse af frekvensbånd samt øge effektiviteten i de regulerende beslutningsprocedurer og i gennemførelsen af disse. ØSU bifalder derfor Europa-Parlamentets og Rådets beslutning (se fodnote 1) om en samordnet fremgangsmåde for godkendelse af satellitbaserede personkommunikationstjenester. Denne beslutning der har til formål at lette indførelsen af satellitbaserede personkommunikationstjenester i Europa, giver CEPT mandat til at harmonisere anvendelsen af frekvenser og godkendelsesvilkårene for disse tjenesteydelser.

4.4.1. CEPT's foranstaltninger kræver enighed blandt mange flere medlemmer end blot EU hvilket naturligvis gør den interne EU-koordination yderst vigtig.

4.5. Vedr. punkt A4: På grund af den teknologiske udvikling inden for personlige og avancerede multimedietjenesteydelser bør ETSI's () udarbejdelse af standarder i stigende grad sigte på at integrere satellitkommunikation i den overordnede mobilkommunikationssektor, i intelligente netværksaktiviteter og på multimedieområdet. Kommissionen bør tilskynde ETSI til at udarbejde standarder i overensstemmelse med udviklingen på disse områder.

4.5.1. ØSU støtter Kommissionens anmodning til ETSI om at gennemgå sit arbejdsprogram for satellitkommunikation med henblik på at sikre en kontinuerlig, effektiv og hensigtsmæssig udarbejdelse af standarder der tager hensyn til markedets krav. Uhensigtsmæssigt lovgivningsarbejde der hæmmer en markedsstyret udvikling, bør undgås.

4.6. Vedr. punkt A6: Kommissionen har til hensigt at følge udviklingen i de internationale satellitorganisationer nøje (INTELSAT, INMARSAT og EUTELSAT). Medlemsstaterne deltager dog allerede i diskussionerne om en omstrukturering af disse organisationer (for at tilpasse dem efter behovene hos en liberaliseret og dynamisk industri i hurtig udvikling) hvilket måske vil føre til etableringen af kommercielle selskaber i EU. Selvom Kommissionen ikke har nogen juridisk status i de internationale satellitorganisationer der er traktatfæstede organisationer, bør Kommissionen fortsat være i nær kontakt med medlemsstaterne for at sikre at disse organisationer efterlever fællesskabslovgivningen og Fællesskabets konkurrenceregler.

4.6.1. ITU arbejder ud fra princippet »først til mølle får først malet« i forbindelse med tildelingen af frekvenser. Der er en alvorlig risiko for at ansøgninger om frekvenstildeling vil blive indgivet inden de nationale tilsynsmyndigheder har gennemført »due diligence«-undersøgelser (dvs. har gennemført en fuldstændig undersøgelse af det finansielle og tekniske tilbud), blot for at komme først i køen. WTO () arbejder ud fra princippet om fuldstændig fairness på det kommercielle marked. Der synes at være en konflikt mellem disse organisationers arbejdsmetoder. Dette er derfor et område hvor EU-landene skal øge deres samarbejde og koordination.

4.6.2. Der er især et presserende behov for at skabe en fælles holdning blandt EU's medlemsstater som kan sikre en effektiv repræsentation ved den verdensomspændende radiokonference »WRC-97« der indledes i oktober 1997. En tættere inddragelse af EU er nødvendig for at nå dette mål.

4.7. Vedr. punkt A7: ØSU deler Kommissionens ønske om at styrke Europas position på internationalt niveau inden for den fælles handelspolitiks rammer og navnlig i WTO-sammenhæng, og støtter de foreslåede foranstaltninger.

4.8. Vedr. punkt A8/A9: ØSU er enig med Kommissionen i at det er vigtigt at der bliver taget skridt til at fremme de europæiske virksomheders position. Et samarbejde mellem CEPT og Kommissionen er i industriens bedste interesse.

4.9. Vedr. punkt A13: De mulige komplementærforanstaltninger sammen med ESA og andre kan tænkes at skabe forventninger om fremtidige foranstaltninger og bevillinger. Man må derfor være særlig opmærksom på at der ikke skabes utidige forventninger, især i betragtning af Kommissionens ønske om at fremme satellitsektoren ved hjælp af private initiativer og midler. Samarbejdet med erhvervslivet hilses velkommen, men det er vigtigt at undgå unødigt dobbelt arbejde i betragtning af at industrien allerede bliver taget med på råd om det kommende femte F& U-rammeprogram (KOM(97) 47 endelig udg.).

4.10. Vedr. punkt A14: Det hilses velkommen at Kommissionen har medtaget F& U-aspektet af de satellitbaserede kommunikationstjenesteydelser. ØSU støtter forsknings- og udviklingsaktiviteter som forbliver »prækompetitive« og lydhøre over for markedets krav og den teknologiske udvikling. Arbejdet bør snarere fokusere på generiske satellitteknologier end på pilotnetværk som kan være så tæt knyttede til markedets aktører at de vil kunne føre til »selektive« subsidier på et særdeles konkurrencestyret marked.

4.11. Sammen med de deltagende medlemsstater kunne EU måske bidrage til ESA-programmerne som bør være markedsorienterede. Alle troværdige aktiviteter inden for satellitteknologi kan blive så bekostelige (muligvis mindst 500 mio. ecu) at budgettet for det femte rammeprogram for informationssamfundet (på højst 4 mia. ecu) vil blive bragt ud af balance.

4.12. Udviklingen inden for alle telekommunikationsaktiviteter har meget omfattende politiske og kulturelle virkninger. Telekommunikation, især satellitkommunikation, hverken kender eller anerkender landegrænser. Dette rejser også spørgsmålet om den demokratiske kontrol med medierne og om reguleringen af disse. De som ejer medierne, kan få en enorm indflydelse på borgernes hverdag og kan måske endda gribe ind i denne. ØSU beklager at dette scenario ikke behandles i Kommissionens meddelelse.

5. Yderligere bemærkninger

5.1. Kommissionen forsømmer i sin handlingsplan at udpege et bestemt praktisk problem som den europæiske satellitindustri står over for, nemlig tilgængeligheden af risikovillig kapital. ØSU mener at Kommissionen bør overveje og foreslå en strategi som kan gøre det lettere at indføre nytænkning i finansieringen af langsigtet forpagtning af satellittransponderkapacitet, for derigennem at øge EU's satellitkapacitet.

Bruxelles, den 1. oktober 1997.

Tom JENKINS

Formand for Det Økonomiske og Sociale Udvalg

() CEPT = Conference of European Post and Telecommunications (Den europæiske konference af Post- og Teleadministrationer).

() De internationale satellitorganisationer = i den engelske version forkortet til »ISO«.

() ESA = Den Europæiske Rumorganisation.

() Udtalelse om forslag til Europa-Parlamentets og Rådets beslutning om en EU-foranstaltning inden for satellitbaserede personkommunikationstjenester i Den Europæiske Union - punkt 3.4.1 og følgende. EFT C 204, 15. 4 1996.

() ITU = Den Internationale Telekommunikationsunion.

() Se Europa-Parlamentets og Rådets beslutning nr. 710/97/EF af 24. marts 1997 om en koordineret fremgangsmåde for godkendelse inden for satellitbaserede personkommunikationstjenester i Fællesskabet; Europa-Parlamentets og Rådets direktiv om ensartede principper for almene tilladelser og enkeltlicenser for teletjenester.

() ETSI = Det Europæiske Institut for Telekommunikationsstandarder.

() WTO = Verdenshandelsorganisationen.